Bernt Wold (f. 1827) sto oppført som eier fra folketelling i 1870. Sammen med ham bodde hans kone Maren Olsen (f. 1828) og deres to barn Axel Wold (f. 1854) og Valborg Wold (f. 1865). Bernt Wold arbeidet på den tiden som møller, som kan være en god forklaring på hvorfor de valgte å bosette seg der de gjorde. I 1848 var det ti møller ved Mossefossen , og Wold arbeidet sannsynligvis på en av disse. Møller fikk et stort omfang på 1800-tallet, og ble i stor grad benyttet i byer og industriområder der vann rant gjennom. Da kunne møllene drives av vannkraften i området. Gjennom Moss renner Vansjø ut i havet gjennom en kanal. Dette førte til at Moss var et attraktivt område å plassere møllene i. Fossen i Moss er spesielt sentral i industrien i byen, da de fleste næringsvirksomhetene ble drevet av vannkraften herfra. Sagbruket, jernverket, bryggeriene, brenneriene, mølledriften cellulose- og papirindustri, skipsbygning og glassverket ble alle drevet av vannkraften fra Mossefossen. På grunn av så stor utbygging av møllene rundt området ved Mossefossen ble det bygget flere hus slik at alle som jobbet i møllene skulle få husholdning nært Mossefossen.